Energokopiena ir tiesību subjekts, kurš nodarbojas ar enerģijas — galvenokārt no atjaunojamiem energoresursiem iegūtas elektroenerģijas un cita veida atjaunojamās enerģijas — ražošanu, tirdzniecību, elektroenerģijas kopīgošanu, patēriņu un uzkrāšanu, pieprasījuma reakcijas pakalpojuma nodrošināšanu, elektrisko transportlīdzekļu uzlādes pakalpojuma, energoefektivitātes pakalpojuma vai citu energopakalpojumu sniegšanu.
Energokopienu vispārīgs regulējums sniegts Enerģētikas likuma II1 nodaļā 17.1 pantā. Enerģētikas likums iezīmē energokopienas kā jaunas juridiskas personas aprises, taču paredz, ka detalizētāki noteikumi un vadlīnijas vēl tiks izstrādāti.
Energokopienu primārais darbības mērķis nav peļņas gūšana, bet gan ekonomiski, sociāli vai vides labumi tās biedriem vai daļu turētājiem.
Energokopienas var veidot fiziskas personas, mazie un vidējie uzņēmumi, pašvaldības un citas publiskas personas.
Energokopiena var būt biedrība, nodibinājums, kooperatīvā sabiedrība, kapitālsabiedrībai vai cita civiltiesiska sabiedrība.
Atjaunīgās enerģijas kopienas jāveido teritoriālā sasaistē ar tiem kopienas dalībnieku objektiem, kur enerģija tiks piegādāta.